A mátrix metalloproteináz (MMP)-12 szerepe a krónikus vesekárosodás pathomechanizmusában

Bevezetés: A krónikus vesebetegség (KVB) incidenciája világszerte nő. Ennek hátterében elsősorban a diabétesz mellituszban, illetve magas vérnyomás betegségben szenvedők számának folyamatos emelkedése áll. Jól ismert a KVB progressziója során kialakuló gyulladás, illetve szöveti fibrózis közötti szoros korreláció. A kialakuló fibrózis során felhalmozódó extracelluláris mátrix (ECM) megbontja a vese eredeti struktúráját és végül a vese funkcióinak beszűküléséhez vezet. A mátrix metalloproteinázok (MMP) kiemelt szerepet játszanak a szövet fibrotikus átépülésében, azonban a vesefibrózisban betöltött pontos szerepük, a szöveti gyulladással való kapcsolatuk ellentmondásos.

Célkitűzés: Munkánk során a T helper 17 (Th17) sejtek és az MMP-12 vesefibrózisban betöltött szerepét vizsgáltuk. 
Módszerek: Hét hetes vad típusú (WT) és interleukin-17 (IL-17) génkiütött (KO) C57BL/6J hím egerek baloldali ureter obstrukciójával (UUO) modelleztük a vese fibrotikus elváltozásait. Az MMP-12 szöveti lokalizációját konfokális mikroszkóp segítségével határoztuk meg. Az UUO-t követően áramlási citofluorimetria segítségével vizsgáltuk a WT és KO egerek veséiben az IL-17, MMP-12 és TGF-ß pozitív sejtek számát. A WT és KO vesékből áramlási citofluorimetria segítségével kiszortolt γGT pozitív proximális tubuláris epitél (PTE) sejtek MMP12 expressszióját valós idejű reverz transzkripció-polimeráz láncreakció (RT-PCR) segítségével határoztuk meg. In vitro HK-2 sejteket kezeltünk rekombináns IL-17-tel, TGF-ß-val illetve ezek kombinációjával. Ezen sejtekben áramlási citofluorimetria segítségével vizsgáltuk az MMP-12 pozitív sejtek számát, valamint az ERK1/2, JNK1/2, SMAD2/3 foszforilációját. MMP-12 specifikus inhibitorral kezeltünk WT állatokat és western blottal meghatároztuk az α-simaizom aktin (αSMA) mennyiségét a vesében az UUO-t követő 7. napon.
Eredmények: A WT állatokban az UUO-t követő 5. és 7. napon megemelkedett az IL-17 pozitív sejtek száma. A TGF-ß pozitív sejtek száma már az UUO-t követő 3. napon szignifikánsan megemelkedett a WT állatokban. Az UUO-t követő 3., 5. és 7.  napon a vese PTE sejtjeiben az MMP-12 fehérje és mRNS expressziója fokozódott a kontroll állatokhoz képest. A KO egerek PTE sejtjeiben is megfigyelhető volt az MMP-12 expressziójának UUO-t követő emelkedése, de az lényegesen elmaradt a WT állatokban tapasztalttól. In vitro a TGF-ß-val, az IL-17-tel, illetve a kettő kombinációjával kezelt HK-2 proximális tubuláris epitél sejtekben is megemelkedett az MMP-12 pozitív sejtek száma. MMP-12 specifikus inhibitor kezelést követően az αSMA mennyisége az UUO-t követő 7. napon csökkent a vehikulummal kezelt uréter obstruált állatokéhoz képest.
Következtetés: Az MMP-12 szintjének korai (3. nap) emelkedéséért feltételezhetően a TGF-ß, az 5. napon tapasztalt fokozott MMP-12 mennyiségért a TGF-ß és IL-17 együttesen lehet felelős. Mivel az MMP-12 inhibitorral kezelt állatokban az αSMA mennyisége csökkent, az MMP-12-nek feltételezhetően szerepe lehet a krónikus vesebetegség során kialakuló fibrózisban.
